钦定古今图书集成/方舆汇编/职方典/第1354卷 > 《恩平发舟口占》吴鹏
## 钦定古今图书集成/方舆汇编/职方典/第1354卷 > 《恩平发舟口占》吴鹏

轻风生碧浪，鼓枕下长流。卷幔看琼海，天青山尽头。

《彝坚志》：汉陆贾使南越，尉佗与之泛舟至此。贾𪐝祷
曰：“我若说越，肯称臣，使锦裹石为山灵报。”使还，遂募
人植花卉以代锦，后人因立庙祀之。宋乾道间，梁竑
入都，舣舟石下，夜梦一客，自称陆大夫，云：“我抑郁于
此千馀岁矣，兹者君幸见临，愿留一诗。”竑题诗于壁
而去。

《南越志》：“端溪俚岑班入山，遇一宝珠，径五寸，取还。夜
光明照烛，俚人甚惧，以火烧之，虽小损，犹照一室。”
《通志。贞烈祠记》：“自仙羊而上，入绥水六十里，为四会
县。逾水之三十里，近西数峰，林峦蔚然，荣长而深秀，
崇冈突下，四望平远，是为贞山烈女之祠。”《旧记》：“唐贞
观元年，建妙虚宫，岁久为墟，没一百六十年，实贞元
三”年。有女文氏，父母已许鲍生，未嫁，生樵山，毙于虎，
文氏匍匐服其丧，服衰三年，事公姑谨甚，而母感怆，
忽然归遁于山之阴，不与世接，影响冥邈，人莫测其
处。贞元十七年，高秋九日，天气澄彻，俄有异云起西
南，幡幢管磬，拥一妇人于杳霭间。讙谓“文氏女仙去，
今升仙坛俱存。”即其下为祠，晨香夕灯，岁时不懈。遇
水旱祈祷，无不昭应。

《府志》：“石峒神，周氏，高要人。唐贞观初封贞正公，刘汉
加王爵。国初避仁庙讳曰德正，郡人建祠于峒中，去
府城北十里，将军岭之东，七星岩之北。其峒则一峰
虎踞，岩穴天辟，南北二门，上虚通天，四旁异石髣髴，
舆马徒御，拱列呵护，异禽鸣啸，出没空处。声传恍若
神语。遇潦水涨溢，人迹罕至，狂风怒涛，则峒有龙归。”
世传谓“神还宫。”是岁五谷熟，人厌鲜食，其峒有歇龙
池是也。皇祐四年，侬寇至，合城阴祷其寇，不终夕而
遂遁去，人民乐以安堵。

柳子厚《龙城录》“子厚南迁度高乡。”〈即高要〉《道左逢老叟，
率多人于路次》，讲明种艺。其言“深耕浅种，时耘时耔，
却牛羊之践履，去螟螣之残害，勤以朝夕，滋之粪土，
而有秋之望，当有年矣。若夫尧汤水旱霜雹之不时，
则有天焉。”子厚感此言，将书诸绅，于治民理生无所
施而不可。

《九国志》：南汉杨洞潜为相，洊水令梁愚堂谢，洞潜见
之，谓同列曰：“愚血脉贯眸子，行步矍铄，类惊麇，当有
风雷之厄。”及愚至县，未几飓风坏廨，压死洊水县地
方今属高明。

《宋史张锡传》：“锡字贶之，其先京兆人。曾祖三甫，尝从
唐僖宗入蜀，蜀平，徙家汉阳。锡进士甲科，为试秘书
省校书郎，知南昌县，迁著作郎，知新州。初建学于州，
自是人始知学。”

《癸辛杂识》：春州瘴毒可畏，凡窜逐黥配者必死。卢多

事，上怒甚，遂以符知春州，至州月馀死。元丰六年，王
安石居相位，遂改春州为阳春县，隶南恩州。既改为
县，自此获罪者逐不至其地。

《宛陵集》：刘泾州以所得李士衡观察家号蟾蜍砚，其
下刻云：“天宝八年冬，端州刺史李元得灵卵石，造示
刘元。”《方与予饮辨云天宝称载此称年伪也遂作
诗予与江邻几诸君和之》砚如刳蟆腹如月，又若剖
瓢萌强发。镌题天宝年，造之刺史李元传自越。刳蟆
剖瓢我莫分，称载作年初辨君。君虽能辨犹曰宝，宝
兹伪物吾何云。仰天大笑饮君酒，砚真砚伪休开口。
愿封藤匣还与侯，请共江翁独持守。

《双槐文集》：番禺张元隆从事藩司，入觐归，司有独鹤，
见之必鸣且舞，遇他人则否。元隆以为吉兆，求诗以
赠之。为歌曰：“鹤之鸣，雄厥声。鹤之舞，仪其羽。猗嗟乎
子当出群。谁其云？崔山君”，用韩文也。后黜为新兴掾，
县有独鹤驿，乃悟。

《府志》。先是有为妖怪之言者，曰：有黑眚自新会来，将
及肇矣。又言所以治之之法，以白书张天师阴兵在
此，可祛之。其被侵也，则以青竹杖或桃柳枝环击之，
可无害。人未有信之者。既而岁丁巳八月丁未夜，城
内果有之，其来也，一时并至数十家有声如风成阵
然。始见之，形小如萤火，击之或散为数十，击之，甚或
变为禽兽鱼鳖未烬之类，不可穷极。自后每入夜，击
锣鼓叫呼以逐之。群妇女于堂中四隅环，男子执桃
竹枝以待。至晓，乃以内外震惊，父老具状闻于府，知
府卢璘曰：“此妖幻也，若属无恐。”乃竭诚为文，躬率僚
属诣城隍庙祷焉。越二日癸丑，黑眚息。

明嘉靖三十四年夏，高明龙起戙旗潭，坏民庐舍，群
盗乘时作乱。秋，浪贼薄高明城驻札，流劫无忌，旬有
六日，士女被杀掠者二千馀人。冬，督府谈恺调发土
官岑崟帅兵守高明。先是，岭西兵备佥事林应奎讳
言“兵贼屡犯境，匿不欲闻，民罹杀虐，无所控吁。”至是，
督府廉得其状，遣兵防守高明，四境之民咸有赖焉。
三十五年夏五月，德庆作《游鱼舟》，戍于南岸水口。先
是江道梗绝，募打手于北岸立埠防守，而贼多乘夜
渡江劫掠。有司乃议列栅于贼常所出没，系舟以守，
自是江道通行。

《水经注》：“郁水南迳广州南海郡西，浪水出焉。又南，右
纳西随三水。又南迳西会浦水，上承日南郡卢容县
西古郎究浦内漕口，马援所漕水。东南屈曲，通郎湖。
湖水承金山，郎究究水北流，左会卢容、寿冷二水。卢
容水出西南区粟城南高山，山南长岭，连接天障岭
西卢容水凑隐山，绕西卫北，而东迳区粟城北。又东”，
右与寿冷水合，水出寿冷县界。魏正始九年，林邑进
侵，至寿冷县以为界疆，即此县也。林邑，即占城。
《南越志》：“威宁县有穿州基。”多纶木，似谷皮，可以为绵。
今阳春南乡谷冈下有纶木。

《盆允》县利山，上“多香林”，今新兴老香山。

唐沈佺期《峡山赋序》云：“峡山寺者，名隶端州，连山夹
江，颇有奇石。飞泉回落，悉从梅竹。下过。渡口至山顶，
石道数层，斋房浴室，眇在云汉。神龙二年夏六月，余
投弃南裔，承恩北归，结揽山隅，周谒精舍，为之赋焉。”
《吴录》曰：“端溪有端山，山有五色石，石上有香木砚史。
岩有四：下岩、上岩、半边岩、后砾岩。余尝至端，故得其
说”，详《下岩》第三。穿洞深入，不论四时，皆为水浸。治平
中，贡砚，取水月馀，方及石，石细扣之清越鸲鹆，眼圆
碧晕多明莹。石嫩甚者，如泥无声，不著墨。清越者温
润，著墨快，不热无泡。然良久微浸若油，发艳，亦有不
乏者。然方城温岩十磨，此石三十磨方相及。下岩既
深，工人所费多，砚直不补，故力无能取，近年无复有
闻。自仁庙以前，赐史院官砚多是，其后来岁贡，惟上
岩石。上岩在山上，石性干紫色深理粗，性硬，眼黄差
不圆，而青色淡。其岩深处间有润者，而眼终不如下
岩也。有著墨者，有拒墨者。其著墨者，初用半月前甚
快，盖细砂石所发出理也。半月后则退生光，挞墨又
须以柔石发，已而复然。拒墨者，虽新成便拒墨，此等
石扣之声皆坚响。而老半边岩者，在山半石理同上。
岩色多青紫，近黑多瑕，而眼长如卵。有瞎眼者，中是
白点。死眼者，黑点而浸细。翳眼者，或青或黑，横乱其
眼，又多青不成眼。圆材横长，青间道如松木纹，其极
麤者费笔，而稍细者多之。后砾石，土人刻为盘印金
压纸，儿戏之物，多点砂，无眼少瑕。间有极细软者，发墨不乏，扣之无声。土人不贵上岩之上者，不可常得。
又遍询子石石工，云未常有。其在岩中，寔于大石坂
上凿，岂有中包一子者？余尝谓若溪流中多有卵石，
容差褊，可崭而磨墨，所谓石子，世因讹为子石，至有
断样相似而为之者。揆之于理，必不于大“石中心复
生卵子石也。世之好奇者，又以歙州罗纹石作子石
砚，纹本直，两头眼锐，则纹脱短，生左右颊，自然成旋
文，便谓之是真子石。可笑绿石带黄色，亦为砚，多以
为器材甚美，而得墨快，少光彩。已上砚，平生约见五
七百枚，十千巳上无估。”又云：“仁宗以前，赐史院官砚，
皆端溪石，纯薄，上狭下阔”，峻直不出，足中坦彝犹有
凤池之像。苏易𥳑《砚谱》：“端溪砚，水中石色青，山半石
色紫，山顶石尤润，如猪肝色者，皆《东坡录》笔。黄黑相
间，黳睛在内，晶莹可爱，谓之活眼；四傍浸渍，黑白不
甚分明，谓之泪眼；形体略具，内外皆白，珠无光彩，谓
之死眼。活胜泪，泪胜死，死胜无。”今内阁中有端溪石
砚。

《广州记》：南海始昌县有一石，望之如牛向江，名曰牛
鼻山。县之西有卢山，高入云汉。世传山上有池，每至
甲戌日，闻山有鼓角笙箫之响。按卢山在四会县，今
名扶卢山，相传六祖尝隐于此，六祖姓卢，故名之。下
有六祖祠，祷雨必应。

《寰宇记》：“新州俗以鸡骨占吉凶，衣服，即都落吉贝、蕉
布。豪渠之家，丧祭则鸣铜鼓，召众则鸣舂堂。巧作木
叠藤帽，五色藤箱席。”按舂堂状如小船，长丈馀，两三
人交击之，今广西尚传其制。

《春明梦馀录》：“肇庆西恩平阳江会处。鹿围黄竹桥，乃
高、廉、雷、琼要冲。封川之罗傍营西三十里，峒名下城，
地衍田腴，天险四设，议者谓移兵署巡司控之。”
《阳江县志》：“明正德九年八月，阳江飓风，伤稼殆尽，阖
邑刺竹作花实，实既即槁，至丁丑无遗竿。故父老相
传：此竹率五十年一实，实则殄然大饥。以丙戌、甲戌
推之”，有验。滨海农人占：咸萌苦，钉实内向，主饥苦。钉
木实作䇲，大如人中指，末锐如钉屑，以禾米为木实
也。又海鱼大贱则饥。谚曰：“海熟田荒。”

《府志》：“肇庆峡望夫石，旧传其夫为商久立望不归，化
为石。林小山诗云：‘瘦骨凌层立海湄，绿苔曾是旧时
衣。江郎去作三衢客，目断天涯竟未归’。”林挺芳诗云：
“参天怪石影嶙峋，贞女当时幻化身。皓月晚妆开宝
镜，苍苔翠袖拂残春。雪凝脸上铅华碧，雨溅腮边别
泪频。夫婿天涯何处是？年年长对峡江滨。”

《续元怪录》：卢从史，元和初，以左仆射节制泽路，因镇
阳拒命，迹涉不臣，为中官骠骑将军吐突承璀所绐，
送京师，以反状未明，左迁驩州司马。既而逆迹尽
露，赐死于康州。宝历元年，蒙州刺史李湘去郡归阙，
自以海隅郡守，无台阁之亲，一旦造上国，若扁舟泛
沧海者，闻端溪县有女巫，知未来之事，维舟召焉。巫
到曰：“某能知未来事，乃见鬼者也，呼之皆可召。然鬼
有二等：有福德之鬼，有贫贱之鬼。福德者，精神俊爽，
往往自与人言；贫贱者，气劣神瘁，难保其能言事尽
在所遇，非某能知也。”湘曰：“安得福德之鬼”而问之曰：
“厅前楸林下有一人，衣紫佩玉，自称泽路卢仆射，可
拜而请之。”湘乃公服执𥳑，向林而拜。女巫曰：“仆射已
答拜。”湘遂揖上阶，延之坐。巫曰：“仆射坐矣。”湘亦坐。空
中曰：“使君何所问？”对曰：“湘远官归朝，忧疑日极，伏知
仆射神通造化，识达未然，伏乞略赐一言，知其荣悴。”
空中曰：“大有人援引到城，一月当剌梧州。”湘又问，终
更不言，乃去。湘到辇下，以奇货求助，助者数人。未一
月，拜梧州刺史，皆如其言，竟终于梧州。卢所以不复
言其后事也。

《彝坚志》：郑安笃为肇庆守，值有吏卒，每夜半见城上
亭中火光，往视之，乃十馀人及小儿数辈聚赌，卒有
胆不惧，戏伸手乞钱，诸人争与之，几得三千以还。明
日验之，真铜钱也。不以语人。次夕又如是。遂赂掌宿
节级求专直，三更所获益富。逾两月，会军资库失钱
千馀缗，并银数百两，揭榜根捕。或告云：“此卒近多妄
费，又衣服鲜明，可疑也，试擒之。”诘其为盗之端，不能
忍，具实言。郑意必土偶为奸，乃系卒使人遍往索诸
庙，至城隍庙中，有土偶，状貌类所见者，碎之腹中，得
银一笏，尽剖皆然。因发地，凡偶人下各得数十千，合
此卒用过之数，更无少差。即尽毁偶像，其怪遂绝。
《府志》：“射木神祠，在城南十里许，其所创”建年代无考。
相传：昔江南有李氏无子，一夕，梦春州射木神托生
为嗣，后生其子，登第得守春州。临行，其母曰：“儿往，必
不归矣。”及到任，谒祠下，瞻视其门，庑若常所见。未几，

《月出丛谈》：“毛吉，馀姚人。天顺中以捕贼功擢副使，领
兵击恩平盗，遇害，棺殓归司。时有亲信尚携军饷千
金至，念吉死事，遂诡言为贼所劫，而私以馈吉衙内。
及吉柩至，司魂忽附一婢据中坐，呼左右云：‘请同寮
至’。与之言。左右奔请一人至曰：‘非也’。呼令再请某人
及某人至，瞪目视之曰：‘是也’。遂告之曰：‘余吉也。死事，
命也。然生平义不以苞苴自污，军官某乃欲以军饷
馈我，义岂以生死易操哉’？”顾指命取其所馈置于前
曰：“好检点。”置于库，复揖二人，转身而仆，问婢，茫不知
事闻，赠官，立庙祀之。